b'\n_START_ARTICLE_\nKambja vald\n_START_SECTION_\nAjalugu\n_START_PARAGRAPH_\nVald moodustati 2017. aastal haldusreformi k\xc3\xa4igus Vabariigi Valitsuse poolt senise Kambja valla ja \xc3\x9clenurme valla \xc3\xbchendamisel uueks omavalitsus\xc3\xbcksuseks. \xc3\x9clenurme Vallavolikogu ja Kambja Vallavolikogu ei soovinud vabatahtlikult \xc3\xbchineda, vaidlustades sundliitmise Riigikohtus. Riigikohtu p\xc3\xb5hiseaduslikkuse j\xc3\xa4relevalve kolleegium j\xc3\xa4ttis vallavolikogude taotluse rahuldamata._NEWLINE_Vallas \xc3\xbchinemise j\xc3\xa4rel korraldatud rahvah\xc3\xa4\xc3\xa4letusel 2018. aastal j\xc3\xa4id enamusse siiski \xc3\x9clenurme nime pooldajad ja nende nime-eelistuse kinnitas ka Kambja vallavolikogu, mist\xc3\xb5ttu vallavalitsus p\xc3\xb6\xc3\xb6rdus nimek\xc3\xbcsimuses vabariigi valitsuse pole. Ehkki riigihalduse minister Janek M\xc3\xa4ggi lubas 2018. aasta septembris otsust "m\xc3\xb5ne n\xc3\xa4dala jooksul", polnud 2019. aasta jaanuari l\xc3\xb5puks valitsus otsust veel langetanud ning M\xc3\xa4ggi ilmutas valmidust j\xc3\xa4tta k\xc3\xbcsimus j\xc3\xa4rgmise, 2019. aasta Riigikogu valimiste j\xc3\xa4rgse valitsuse hooleks. Ka j\xc3\xa4rgmine valitsus j\xc3\xa4i 2017. aasta seisukoha juurde. Riigihalduse minister Jaak Aab p\xc3\xb5hjendas otsust kohanimen\xc3\xb5ukogu soovitusega, kus uute vallanimede valikul eelistati ajalooliste kihelkondade nimesid t\xc3\xa4nap\xc3\xa4evaste vallakeskuste nimedele. \xc3\x9clenurme ja Kambja juhtum oli ainus, kus haldusreformiga moodustatud vald soovis nime kohe muuta.'